ରାଣୀ ମୁଖାର୍ଜୀ  (ଜନ୍ମ: ୨୧ ମାର୍ଚ୍ଚ ୧୯୭୮); ଜଣେ ଭାରତୀୟ ଅଭିନେତ୍ରୀ  । ସେ ଅନେକ ପୁରସ୍କାର ଉତ୍ସବରେ ମନୋନୀତ ହୋଇଛନ୍ତି ଏବଂ ବିଜୟୀ ହୋଇଛନ୍ତି । ଏହି ମନୋନୟମ ଏବଂ ବିଜୟ ମଧ୍ୟରେ ସେ ସାତ‌ଥର ଫିଲ୍ମ‌ଫେୟାର ପାଇଁ ମନୋନୀତ ହୋଇଛନ୍ତି । ତାଙ୍କର ଅଭିନୟର ଢଙ୍ଗ ପାରମ୍ପାରିକ ହିନ୍ଦୀ କଥାଚିତ୍ରର ମହିଳାମାନଙ୍କ ପରି । ରାଣୀ ଦଶମ ଶ୍ରେଣୀରେ ପଢ଼ିଲାବେଳେ ଓଡ଼ିଶୀ ନୃତ୍ୟ ଶିଖିଥିଲେ । ଯଦିଓ ରାଣୀଙ୍କର ପରିବାର ହିନ୍ଦୀ ଚଳଚ୍ଚିତ୍ର ଜଗତ ସ‌ହିତ ଜଡ଼ିତ, କିନ୍ତୁ ସେ ଆରମ୍ଭରୁ ଚଳଚ୍ଚିତ୍ର ଜଗତରେ ତାଙ୍କର ପେଶା ଆରମ୍ଭ କରିବାକୁ ମନ ବଳାଇନଥିଲେ । ମାତ୍ର ପରେ ୧୯୯୬ ମସିହାରେ ସେ ଯେତେବେଳେ କିଶୋରୀ ଥିଲେ, ସେତେବେଳେ ତାଙ୍କର ବାପାଙ୍କର ଗୋଟିର ବଙ୍ଗାଳୀ ଚଳଚ୍ଚିତ୍ର ବିୟେର୍ ଫୁଲ୍‌ରେ ଏକ ଚରିତ୍ର ଅଭିନେତ୍ରୀ ଭାବରେ ଅଭିନୟ କରିଥିଲେ । ଏବଂ ପରେ ୧୯୯୭ ମସିହାରେ ରାଜା କି ଆୟେଗି ବରାତ୍‌ରେ ସେ ମୁଖ୍ଯ ନାୟିକା ଭାବରେ ଅଭିନୟ କରିବାକୁ ରାଜି ହୋଇଥିଲେ । ଏହି ଚଳଚ୍ଚିତ୍ର ପାଇଁ ତାଙ୍କ ମାଆ ତାଙ୍କୁ ବାଧ୍ୟ କରାଇଥିଲେ । ରାଣୀ ଅଭିନୟ ଆରମ୍ଭ କରିବା ଆଗରୁ ପ୍ରଥମେ ପ୍ରଶିକ୍ଷଣ ନେଇଥିଲେ । ଏହାପରେ ସେ ଚଳଚ୍ଚିତ୍ର ଜଗତରେ ଜଣେ ପେଶାଦାର ଅଭିନେତ୍ରୀ ଭାବରେ କାର୍ଯ୍ୟ କରିବା ଆରମ୍ଭ କରିଥିଲେ । ୧୯୯୮ର ହିନ୍ଦୀ କଥାଚିତ୍ର କୁଛ୍ କୁଛ୍ ହୋତା ହୈରେ ସେ ସ‌ହ-ନାୟିକା ଭାବରେ ଅଭିନୟ କରିଥିଲେ ଏବଂ ଏହି କଥାଚିତ୍ରଟିରେ ତାଙ୍କୁ ଅନେକ ସଫଳତା ମିଳିଥିଲା । ଆରମ୍ଭରୁ ଭଲ ସଫଳତା ମିଳିଥିଲେ ମଧ୍ୟ ପରବର୍ତ୍ତୀ ତିନିବର୍ଷ ରାଣୀଙ୍କର ଚଳଚ୍ଚିତ୍ରଗୁଡ଼ିକ ସେତେଟା ସଫଳତା ପାଇପାରିନଥିଲା । ୨୦୦୨ରେ ୟଶ୍‌ରାଜ୍ ଫିଲ୍ମସ୍‌ର ଚଳଚ୍ଚିତ୍ର ସାଥିୟାରେ ରାଣୀକୁ ବ‌ହୁତ ଭଲ ସଫଳାତା ମିଳିଥିଲା । ୨୦୦୪ ମସିହା ସୁଦ୍ଧା ରାଣୀ ଜଣେ ସଫଳ ହିନ୍ଦୀ କଥାଚିତ୍ର ଅଭିନେତ୍ରୀ ଭାବରେ ହିନ୍ଦୀ କଥାଚିତ୍ର ଜଗତରେ ତାଙ୍କର ସ୍ଥାନ ପକ୍କା କରିସାରିଥିଲେ । ସେତେବେଳକୁ ସେ ହମ୍ ତୁମ୍, ଯୁବା, ବୀର୍‌-ଜାରା ଆଦି ସଫଳ ଚଳଚ୍ଚିତ୍ରରେ ଅଭିନୟ କରିସାରିଥିଲେ । ୨୦୦୫ର ରାଣୀଙ୍କର ଚଳଚ୍ଚିତ୍ର ବ୍ଲାକ୍ ଏବଂ ୨୦୦୬ରେ କଭି ଅଲ୍‌ବିଦା ନା କେହେନା ବ‌ହୁତ ସଫଳତା ପାଇଥିଲା । ବ୍ଲାକ୍‌ରେ ସେ ଜଣେ ଅନ୍ଧ, ମୁକ ଏବଂ ବଧିର ନାରୀ ଭୂମିକାରେ ଅଭିନୟ କରିଥିଲେ । ଏହାପରେ ସେ ୟଶ୍‌ରାଜ ଫିଲ୍ମସ୍‌ର ଅନେକ ଚଳଚ୍ଚିତ୍ରରେ କାର୍ଯ୍ୟ କରିଥିଲେ, ମାତ୍ର ସେତେଟା ସଫଳ ହୋଇପାରିଥିଲେ । ଏମିତିକି ସେ ଗୋଟିଏ ପ୍ରଡକ୍ସନ ଏବଂ ସମାନ ଧରଣର ଅଭିନେତାଙ୍କ ସ‌ହ କାମ କରି ସମାଲୋଚିତ ହୋଇଥିଲେ । ଚାରିବର୍ଷ ପରେ ୨୦୧୧ରେ ରାଣୀଙ୍କ ଅଭିନୀତ ଚଳଚ୍ଚିତ୍ର ନୋ ୱାନ୍‌ କିଲ୍‌ଡ୍ ଜେସିକା ସଫଳ ହେବା ସ‌ହ ଭଲ ବ୍ୟବସାୟ କରିଥିଲା । ପରେ ୨୦୧୪ରେ ସେ ଅମୀର ଖାନ୍‌ଙ୍କ ଚଳଚ୍ଚିତ୍ର ତଲାସ୍‌ରେ ଅଭିନୟ କରିଥିଲେ । ଏହାପରେ ୨୦୧୪ରେ ମର୍ଦ୍ଦାନୀ ଏବଂ ୨୦୧୮ରେ ହିଚ୍‌କି ଚଳଚ୍ଚିତ୍ରରେ ଅଭିନୟ କରିଥିଲେ । ଚଳଚ୍ଚିତ୍ରରେ ଅଭିନୟ ବ୍ୟତୀତ ରାଣୀ ଅନେକ ସାମାଜିକ କାର୍ଯ୍ୟରେ ଲିପ୍ତ ଅଛନ୍ତି । ସେ ମ‌ହିଳା ଏବଂ ଶିଶୁ ବିକାଶ କଲ୍ୟାଣ ପାଇଁ କାର୍ଯ୍ୟ କରୁଥିଲେ । ଏହାସ‌ହ ସେ ଅନେକ ମଞ୍ଚ ତ‌ଥା ବାହାର କାର୍ଯ୍ୟକ୍ରମରେ ଅଂଶଗ୍ରହଣ କରିଛନ୍ତି । ୨୦୦୯ରେ ସେ ଡ୍ୟାନ୍ସ ପ୍ରିମିୟର୍ ଲିଗ୍ ନାମକ ଏକ ଦୂରଦର୍ଶନ କାର୍ଯ୍ୟକ୍ରମରେ ବିଚାରିକା ଭାବରେ ମଧ୍ୟ କାର୍ଯ୍ୟ କରିଥିଲେ । ରାଣୀ ୨୦୧୪ରେ ଚଳଚ୍ଚିତ୍ର ନିର୍ମାତା ତ‌ଥା ନିର୍ଦ୍ଦେଶକ ଆଦିତ୍ୟ ଚୋପ୍ରାଙ୍କୁ ବିବାହ କରିଥିଲେ । ଆଦିତ୍ୟ ଏବଂ ରାଣୀଙ୍କର ଗୋଟିଏ ଝିଅ ଅଛି ।